प्रधानमंत्री कार्यालय
आई आई एम कोझीकोड में वीडियो कान्फ्रेंसिंग के जरिए दिए गए प्रधानमंत्री के भाषण का मूल पाठ
विशिष्ठ अतिथिगण , देवियों और सज्जनों ।
मित्रों , आई आई एम कोझीकोड जैसे लब्ध प्रतिष्ठित संस्थान में " भारतीय चिंतन का वैश्वीकरण " विषयक सम्मेलन को संबोधित करते हुए मैं आह्लादित हूं । ये बहुत ही प्रसन्नता का विषय है कि इतने सुविख्यात शिक्षण संस्थान इस तरह के विषयों में दिलचस्पी ले रहे हैं। यह कोई संयोग नहीं है कि हम ऐसे समय में भारतीय चिंतन के वैश्वीकरण की बात कर रहे हैं, जब इस परिसर में स्वामी विवेकानंद की आदमकद प्रतिमा को स्थापित किया जा रहा है। भारतीय चिंतन के वैश्वीकरण की दिशा में स्वामी विवेकानंद के योगदान को भला कौन भुला सकता है। वर्षों पहले 11सितंबर 1893 को स्वामी विवेकानंद ने शिकागो में अपने ऐतिहासिक भाषण में भारतीय चिंतन की झलक पेश की थी । जैसाकि हम सभी जानते हैं , उन्होंने जैसे ही अपना भाषण शुरू करते हुए कहा , "अमेरिका के मेरे बहनों और भाइयों" -जोरदार तालियों की गड़गड़ाहट शुरू हो गई । वह चमत्कृत करने वाला था । जादू शब्दों में नहीं था, बल्कि जो वे दर्शा रहे थे, उसमें था और वह था वैश्विक बंधुत्व के प्रति भारत की आस्था और प्रतिबद्धता।
मित्रों, भारतीय चिंतन जीवंत और वैविध्यपूर्ण है। यह सतत और विकासमान है। यह इतना व्यापक है कि ऐसे किसी एक व्याख्यान या एक संगोष्ठी या किसी एक पुस्तक में इसे समेटना कठिन है। लेकिन मोटे तौर पर, ऐसे कुछ आदर्श हैं जो भारतीय मूल्यों का केंद्रीय तत्व रहे हैं । ये हैं --करुणा, सामंजस्य, न्याय और उदारता।
मित्रों , अब मैं बताता हूं कि वह क्या है जो पूरे विश्व को भारत के प्रति आकर्षित करता है। सबसे पहले और सबसे जरूरी जो बात दिमाग में आती है वह है --शांति, एकता और भाईचारे के मूल्य । इतने सारे राज्य, इतनी भाषाई विविधता, इतनी सारी बोलियां, इतनी तरह की आस्थाएं, इतने सारे रीति रिवाज़ और परंपराएं, इतनी तरह की खान पान की आदतें, इतनी तरह की जीवनशैली, इतने तरह के परिधान । फिर भी सदियों से हम शांतिपूर्वक रहते आ रहे हैं। सदियों से हम पूरे विश्व का अपने यहां स्वागत करते आ रहे हैं। हमारी सभ्यता ने प्रगति की है, जबकि बहुत सी सभ्यताएं नहीं कर सकीं। क्यों, क्योंकि यहां के चिंतन में शांति और सामंजस्य है।
मित्रों , हमारी एक ताकत यह भी है कि हमारा चिंतन जीवंत परंपराओं में बदल गया है, जो दैनिक जीवन के सरल और जुड़ने योग्य आचरण से निर्देशित होता है। यह आचरण न तो बहुत कठोर है और न ही एकांगी है। इसकी खूबसूरती यह है कि इसका पालन अलग अलग तरह से किया जा सकता है।
मित्रों, हमारी धरती वो धरती है, जिसने दुनिया को हिंदू, बौद्ध, जैन और सिख जैसे जीवंत दर्शन दिए। इस धरती पर सूफी परंपरा भी फली फूली। इन सभी का केंद्रीय तत्व अहिंसा है। 20 वीं शताब्दि में महात्मा गांधी ने इन्हीं आदर्शों को अपनाया और इन्होंने भारत की आजादी का मार्ग प्रशस्त किया। उसी समय अहिंसा के इस दर्शन ने देश से बाहर भी लाखों लोगों को संघर्ष की ताकत दी। चाहे वे डाक्टर मार्टिन लूथर किंग जूनियर हों या नेल्सन मंडेला या फिर विभिन्न अफ्रीकी देशों में हुए स्वतंत्रता संग्राम, उन सभी ने गांधी जी से प्रेरणा ली। दोनों विश्व युद्धों में असंख्य भारतीय सैनिकों ने अपने प्राणों की आहूति दी। हालांकि इन युद्धों से भारत का कोई वास्ता नहीं था, लेकिन उन्होंने फिर भी बड़ी बहादुरी से युद्ध लड़ा। हमने कभी किसी और की धरती या संसाधनों की इच्छा नहीं की। लेकिन हमारे सैनिकों ने शांति के लिए लड़ाई लड़ी। दशकों तक भारत विश्व भर में चले संयुक्त राष्ट्र शांति अभियानों में सबसे अधिक योगदान करता रहा है।
विश्व में सबसे ज्यादा संघर्ष वाले क्षेत्रों ने यदि शांति की सांस ली है, तो इसमें हमारे सैनिकों का योगदान रहा है। एक ऐसा विश्व जो विवेकहीन हिंसा, संघर्ष और आतंकवाद से मुक्ति चाहता है, उसे भारतीय जीवन दर्शन आशा की किरण दिखाता रहा है। संघर्ष को टालने का भारत का तरीका शक्ति का बर्बर इस्तेमाल नहीं बल्कि बातचीत करना है।
मित्रों , जब मैं कहता हूं कि भारत शांति और सामंजस्य में आस्था रखता है. तो उस सामंजस्य में मां प्रकृति और हमारा पर्यावरण भी शामिल हैं।
वेदों में कहा गया है --यां रक्षन्त्यस्वप्ना विश्वदानीं देवा भूमिं पृथिवीमप्रमादम्।
वह मातृभूमि, जहां संत जन ध्यान साधना करते हैं, उसे सब कुछ प्रदान करने वाली कहा गया है, जिसपर सभी जीव निर्भर करते हैं।
हमारी परंपरा में धरती को माता का स्थान दिया गया है। भारत में अनेक पशुओं को भी देवतुल्य माना गया है। कौटिल्य ने वनस्पतियों और पशु पक्षियों के संरक्षण के विषय में काफी विस्तार से लिखा है। हम देखते हैं कि आज पर्यावरण की सुरक्षा के लिए जो विभिन्न प्रकार के प्रयास किए जा रहे हैं, उनमें भी इसी भाव की अभिव्यक्ति होती है।
भारत ने स्वच्छ भविष्य सुनिश्चित करने के वास्ते सौर ऊर्जा का इस्तेमाल करने के लिए अंतरराष्ट्रीय सौर ऊर्जा गठबंधन के गठन में मुख्य भूमिका निभाई है। हम नवीकरणीय ऊर्जा का उपयोग बढ़ाने की दिशा में भी प्रयास कर रहे हैं। एलईडी बल्बों का उपयोग बढ़ाने के लिए चलाए गए जन अभियान से बड़े पैमाने पर ऊर्जा की बचत करने में मदद मिली है। अब तक 36 करोड़ एलईडी बल्बों का वितरण किया जा चुका है। सड़कों पर लगी एक करोड़ बत्तियों को एलईडी से बदला गया है। इससे करीब पच्चीस हजार करोड़ रुपये की बचत हुई है। कार्बन डाइआक्साइड के उत्सर्जन में चार करोड़ टन से ज्यादा की कमी लाई गई है। ऊर्जा की बचत बहुत ज्यादा हुई है।
विशिष्ट अतिथिगण, भारत में बाघों की संख्या भी 2006 के मुकाबले दोगुनी हो गई है। आज भारत में लगभग 2970 बाघों का निवास है। विश्व भर के कुल बाघों की तीन चौथाई आबादी भारत में है। हमारा देश बाघों के लिए सबसे सुरक्षित आवासों में से एक है। 2010 में दुनिया के सभी देशों ने 2022 तक बाघों की आबादी को दोगुना करने की सहमति जताई थी। हमने इस लक्ष्य को काफी पहले हासिल कर लिया है।
इसी तरह, भारत में सिंह की आबादी भी 2010 से 2015 के बीच लगभग 30 प्रतिशत बढ़ी। 2010 में यह संख्या 411थी। मुझे बताया गया है कि आज यह संख्या छह सौ हो गई है।
मित्रों, भारत का वन आच्छादित क्षेत्र भी बढ़ रहा है। 2014 में यहां 692 संरक्षित क्षेत्र थे। 2019 में बढ़कर वे 860 हो गए हैं । 2014 में 43 सामुदायिक संरक्षित क्षेत्र थे। अब ये 100 से ज्यादा हैं। ये तथ्य बहुत से पर्यावरण और वन्यजीव प्रेमियों को भारत की ओर आकर्षित कर रहे हैं। आपने "मैन वर्सिस वाइल्ड" कार्यक्रम देखा होगा । भारत में इसे लेकर काफी दिलचस्पी देखी गई।
मित्रों, आज सजग जीवन शैली, स्वस्थ खानपान और शरीर को चुस्त दुरुस्त रखने की विभिन्न विधियां बहुत लोकप्रिय हो रही हैं। क्या आप जानते हैं कि पूरे विश्व में लोकप्रिय इन स्वास्थ्य संबंधी अभ्यासों में से बहुत सारे अभ्यासों की जड़ें भारत में ही हैं। सदियों पहले, भारत के ऋषि मुनि योग अभ्यास किया करते थे, और उन्होंने ही विश्व को आयुर्वेद की अवधारणा दी। योग मात्र एक व्यायाम समूह ही नहीं है। यह उससे बहुत अधिक है। योग स्फूर्ति और स्वास्थ्य पाने का माध्यम है। इससे शरीर चुस्त और मस्तिष्क स्वस्थ होता है। आई आई एम समुदाय एक प्रतिभासंपन्न, लेकिन सबसे व्यस्त समूहों में से एक है। उत्कृष्ट कार्य संभावनाएं अपने साथ तनावपूर्ण दैनिकचर्या भी लाती हैं। मैं उन सभी से आग्रह करता हूं कि वे अपना कुछ समय योग के लिए तय करें। आप देखेंगे कि इसका कितना सकारात्मक प्रभाव होता है।
मित्रों, इस भूभाग का सबसे अद्भुत पहलू यहां महिलाओं को दिया जाने वाला सम्मान, महत्व और गरिमा है। नारी तू नारायणी। महिलाएं ईश्वरीय तत्व की अभिव्यक्ति हैं। भारतीय विचारकों ने हर सदी में महिलाओं के सशक्तिकरण का आह्वान किया है। भारत के भक्तिकालीन संतों को कौन भूल सकता है। महान सुधारकों, राजा राम मोहन रॉय और ईश्वर चंद्र विद्यासागर को कौन भूल सकता है। महात्मा फुले और सावित्री बाई फुले के प्रयासों को कौन भूल सकता है।
जहां ज्यादातर पश्चिमी देशों को महिलाओं को मतदान का अधिकार देने में दशकों लग गए , वहीं हमारे संविधान निर्माताओं ने सुनिश्चित किया कि महिलाओं को पहले ही दिन से यह अधिकार मिले।
आज मुद्रा ऋण की सत्तर फीसदी लाभार्थी महिलाएं हैं । महिलाएं हमारी सशस्त्र सेनाओं में सक्रिय योगदान दे रही हैं। नौसेना की महिला अधिकारियों का एक दल समुद्र के रास्ते सारे विश्व का चक्कर लगाकर आया है। यह ऐतिहासिक था।
भारत की लोकसभा में आज महिला सांसदों की संख्या सर्वाधिक है। 2019 के चुनाव के मतदान में सबसे ज्यादा महिलाओं ने अपने मताधिकार का प्रयोग किया।
मित्रों, भारत अपने खुलेपन पर गर्व करता है।
महात्मा गांधी ने जब यह कहा तो बिल्कुल सही कहा कि ...."मैं नहीं चाहता कि मेरा घर चारों तरफ से ऊंची दीवारों से घिरा हो और मेरी खिड़कियां बंद रहें। मैं चाहता हूं कि सभी देशों की संस्कृतियां, जितना संभव हो, मेरे घर के आसपास से उन्मुक्त होकर गुजरती रहें। लेकिन किसी की आंधी में मेरे पैर उखड़ जाएं, ये मुझे मंजूर नहीं ।"
गांधी जी ने दिखाया कि हमें अपनी संस्कृति पर गर्व हो और साथ ही हम अन्य संस्कृतियों के प्रति भी उदार रहें और उनके साथ सामंजस्य बनाकर रखें, यह संभव है।
अपनी किताब भारत तीर्थ में गुरुदेव टैगोर ने भारत के बारे में लिखा-
सबको अपना देय देना और प्राप्य पाना चाहिए
सबको घुलना मिलना चाहिए और इसमें घुलामिला होना चाहिए
किसी को भी निराश नहीं लौटना चाहिए
भारतीय मानवता के अनंत समुद्र के तट से

मित्रों, जहां खुलापन है, विभिन्न मतों के लिए आदर है, वहां नवाचार स्वाभाविक है। अभिनव प्रयोगों के प्रति भारत का उत्साह ही दुनिया को उसके प्रति आकर्षित करता है। शून्य की जो अवधारणा हमारी भूमि पर विकसित हुई थी, वह संभवतः सर्वाधिक सार्वभौमिक और आधारभूत विचार है। इसने गणित के अध्ययन के स्वरूप को ही बदल दिया। हम एक जीवंत और युवा आबादी से संपन्न देश हैं। हमारी आबादी की विशालता यहां निवेश को आकर्षित करती है। आज हर कोई भारत आना चाहता है। दो दशक पहले का हमारा साफ्टवेयर उद्योग और आज का हमारा स्टार्ट अप ईको सिस्टम भारत के युवा की शक्ति दर्शाता है।
मित्रों, जब हम वैश्वीकरण और भारतीय चिंतन के बारे में चर्चा करते हैं, तो यह जरूरी है कि इसके उपयोग की भी बात करें। इस बात पर हम सभी गर्व महसूस करेंगे कि भारतीय प्रणाली और परंपराओं में अपनी गहरी जड़ों के साथ हमारा देश तरक्की के रास्ते पर आगे बढ़ रहा है। भारत ने जिस शानदार ढंग से वित्तीय समावेशन का अपना लक्ष्य हासिल किया है, उसमें आप इसे देख सकते हैं। या फिर भारत ने विश्व का सबसे विशाल स्वास्थ्य कल्याण कार्यक्रम जिस तरह लागू किया है, उसमें भी। या कैसे भारत ने लाखों लोगों को धूम्र रहित रसोई घर उपलब्ध कराए हैं। यहां निर्धनतम आबादी के लिए लाखों की संख्या में मकान बनाए गए हैं।
हमारी चुनाव प्रक्रिया देखिए। लाखों मतदाता शांतिपूर्वक मतदान करते हैं। मतदान केंद्र दूरदराज के ऐसे इलाकों में भी बनाए जाते हैं, जहां मात्र एक मतदाता होता है। इसमें कोई आश्चर्य नहीं कि विश्व व्यवस्था में भारत की प्रतिष्ठा बढ़ रही है।
मित्रों, भारतीय मनीषा ने विश्व को बहुत कुछ दिया है और उसमें और भी देने की क्षमता है। हमारी पृथ्वी आज जिन बड़ी चुनौतियों से जूझ रही है, उनमें से कुछ का समाधान करने में भी यह सक्षम है ।
हमें बचपन से पढ़ाया जाता रहा है
सर्वे भवन्तु सुखिनः सर्वे सन्तु निरामयाः ।
सर्वे भद्राणि पश्यन्तु मा कश्चिद्दुःखभाग्भवेत् ।
प्रार्थना है कि हर कोई प्रसन्न रहे, किसी भी रोग से दूर रहे, हर कोई अच्छाई देखे। कहीं कोई दुख न हो ।
इसे हम सिर्फ भारत और भारतीयों के संदर्भ में ही नहीं सोचते । हम इसमें पूरे विश्व को शामिल करते हैं।
भारत का विश्वास है कि जब भारत प्रगति करेगा तो विश्व भी प्रगति करेगा। और जब विश्व प्रगति करेगा, तो उससे भारत का भी हित होगा। मुझे उम्मीद है कि इस तरह के सेमिनारों से लोगों के बीच भारतीय चिंतन और अधिक लोकप्रिय होगा।
इसके साथ ही मैं अपना भाषण समाप्त करता हूं और आई आई एम कोझीकोड को अपनी शुभकामनाएं देता हूं ।
धन्यवाद
बहुत बहुत धन्यवाद ।
एमजी/एएम/एसएम
(Visitor Counter : 152